Duas dunnas discurran ensemen. L’ina di: «Mes um ha da la damaun fin la saira mo ses auto en il chau!»

L’autra manegia: «Sajas bain cuntenta, lura na stuais Vus betg prender a fit ina garascha!»

***

Dus invisibels s’entaupan. In dad els di: «Guarda qua, tai n’hai jau gia ditg betg pli vis.»

***

Tim e Tom fan vacanzas sin il campadi. Amez la notg dasda Tim ses ami e di: «Tom, vesas las stailas sin tschiel? Sas tge che quai vul dir?»

Tom respunda: «Gea, jau ves millis! Bellezza! Quai vul dir ch’igl è propi serain questa notg.»

Tim sbragia: «Na, ti tamazi! Quai vul dir che nossa tenda è davent!»

***

Signur Wenger è vegnì manà a l’ospital cun ina tissientada da bulieus. Cura ch’el vegn puspè tar sasez, al recumonda il medi: «Signur Wenger, Vus duais mangiar mo bulieus che Vus enconuschais!»

Quel respunda: «Quai è exact mes problem. Jau enconusch mo il bulieu-diavel!»

***

Dunna Gerber telefonescha al medi: «Jau stoss deplorablamain dir giu il termin dad oz. Jau sun vegnida malsauna!»

***

Dus turists vulan far in viadi en bartga. Els constateschan dentant ch’els n’han nagins raps.

«Bun pia», di il locatur da bartgas, «vus dastgais prender las bartgas, sche vus vegnis da schliar il suandant pensum: rimnai 100 fritgs da la medema sort.»

Ils dus turists partan. Suenter in’urella turna l’emprim cun 100 ivas.

Il locatur da bartgas cuntinuescha: «Mangia ussa tut quests fritgs senza discurrer u far canera.»

L’um mangia las ivas senza far mucs. Tar il 99avel fritg cumenza el tuttenina a far risadas.

Il locatur da bartgas è surstà e dumonda: «Tge èsi ussa?»

Sburflond respunda il turist: «Mes collega vegn gist cun nuschs da cocos!»

***

Larissa dumonda Ottiglia: «Chavaltgeschas ti?»

«Gea», respunda Ottiglia.

«Era turniers?», vul Larissa savair.

Ottiglia: «Na, mo chavals!»

***

La lieur da Pasca porta cun tschera impurtanta in ov da strut en il giagliner. «Mias damas, jau less ina giada mussar a vus tge che vegn prestà en auters lieus.»

***

Ina mieur ed in elefant van ensemen a teater. Tuppamain sesa l’elefant direct davant la mieur.

Durant la pausa dumonda la mieur l’elefant, sch’els pudessan midar las plazzas per la segunda mesadad dal teater. L’elefant è d’accord.

Amez la represchentaziun sa storscha la mieur vers l’elefant e di: «Navair ch’igl è tup, sch’ins na vesa nagut!»

***

La dunna grossa raquinta a sia amia: «Jau fatsch per il mument trais dietas.»

L’amia è surpraisa: «Pertge lura gist trais?»

«Ma», respunda l’emprima, «cun in’unica n’hai jau mai mangià avunda!»

***

Il bab e ses figl fan ina tura cun il velo.

«Vom jau memia spert?», dumonda il bab.

«Ti betg», buffa il figl, «ma jau!»

***

Ina saira di l’um a sia dunna: «Jau hai in’infurmaziun impurtanta. Noss papagagl è sparì!»

Sinaquai di la dunna a ses um: «Jau hai er in’infurmaziun impurtanta. Noss giat sa dapi dacurt discurrer!»

***

Ina policista ferma ina dunna giuvna. La policista dumonda: «Dastg jau vesair Voss permiss?»

La dunna guarda en sia tastga e prenda or in spievel.

La policista guarda attentamain en il spievel. Lura balbegia ella: «Oh, perstgisai! Sche jau avess savì che Vus essas era policista, n’avess jau betg fermà Vus.»

***

«Co statti tar Vus cun las linguas estras?», dumonda il schef da persunal il candidat per ina plazza.

«Fitg bain. Cun excepziun dal tudestg èn tuttas linguas estras per mai.»

***

Signur Capeder va tar il medi e lamenta: «Jau ves tut dubel!»

Il medi respunda: «Alura sesai l’emprim ina giada sin la sutga.»

Sinaquai signur Capeder: «Sin tgenina da questas duas?»

***

La mamma ed il figl van a spass en il guaud.

«Guarda, la bella pumaraida!», sa legra la mamma.

Il figl dumonda: «Tge pumaraida è quai?»

«Izuns nairs»

«Ma quels èn tut cotschens», è il figl surstà.

«Gea», respunda la mamma, «perquai ch’els èn anc verds.»

***

En la butia da mobiglias: «Questa sutga hai jau cumprà ier qua tar Vus ed oz è ella gia en paglia!»

Il vendider respunda: «Probablamain è insatgi sesì sin ella...»

***

In prer (catolic) ed in reverenda (protestant) abiteschan in visavi l’auter. Adina cura ch’il prer vegn ord chasa, fa el la crusch. Pia il maun sin il frunt, alura sin la vart sanestra dal pèz e suenter sin la vart dretga.

Tuttenina fa er il reverenda quai. Il prer al dumonda, sch’els fetschian uss era la crusch.

Il reverenda respunda: «Na, quai vul dir che jau stoss ponderar, sche jau hai cun mai il telefonin ed insatge da scriver.»

***

«Oh, questa chanzun n’hai jau gia ditg betg pli udì al radio! La chantadura è franc stada malsauna.»

***

Dus amis vulan s’entupar. In dad els dumonda: «Nua vulain nus ans entupar?»

L’auter respunda: «Quai è tuttina.»

«E cura vulain nus ans entupar?»

«Quai è era tuttina!»

«Bun.»

«Lura fin pli tard. Ma sajas punctual!»

***

Pertge va la dunna che abita a Tgutgarias vi ed ennà en la duscha?

– Perquai ch’i stat scrit sin il schampo ‹Wash and go›!

***

Carl fila la notg cun il velo d’ina via giu.

Sutvart sa metta in policist en sia via e cloma: «Stop! Ti n’has nagina glisch!»

Carl cloma enavos: «Ord via! Jau n’hai nagins frains!»

***

Il scolast dumonda Oliver da conjugar il verb ‹ir›.

Il pitschen cumenza: «Jau vom, ehm... ti vas, ehm... el va...»

Il scolast grittentà: «Va quai er in pau pli spert?»

Sinaquai Oliver: «Ok: jau cur, ti curras, el curra...»

***

Durant la lecziun da biologia dumonda il scolast: «Tge musculs vegnissan activs, sche jau boxass?»

Sinaquai Luca: «Mes musculs da rir, signur scolast!»

***

»Bab, jau n’hai betg gugent il chaschiel cun foras!»

«En quel cas mangia mo il chaschiel e metta da la vart las foras!»

***

En in pitschen hotel vegn in giast dasdà andetgamain d’ina camariera che siglia en chombra. Anc mez durmentà dumonda el, tge che saja capità. El haja giavischà expressivamain da

vegnir dasdà pir a las nov.

Quai possia bain esser, sa stgisa la camariera, ma ella dovria ils batlinis per metter a maisa d’ensolver.

***

Signur Müller turna da ses viadi en l’Africa. A la maisa radunda raquinta el a ses amis: «Jau era amez il desert che jau hai tuttenina udì in sgrignim davos mai. Jau ma sun vulvì ed hai vesì in liun davant mai! Jau sun currì uschè spert sco pussaivel e sun raivì sin l’emprima planta che jau hai chattà...»

In dals amis ri e di: «En il desert na datti betg plantas!»

Sinaquai di signur Müller: «En questa situaziun m’è quai stà tuttina!»

***

La mamma fa zacras cun ses figl: «Pertge èn tut tias chaussas per terra?»

Il figl grittentà: «Ma mamma, n’has ti anc mai udì insatge da la gravitaziun?»

***

Pertge avran quels che stattan a Tgutgarias il jogurt gia en butia?

– Perquai ch’igl è scrit sin il viertgel: ‹Avrir qua›.

***

«Sapperlot Albert!», cloma Emil tuttenina si per in um che passa sin via. «Albert, Albert, ma co che ti es ta midà! Pli baud eras ti bler pli satigl ed era pli elegant. E dapli chavels avevas ti era, cura che jau t’hai vis l’ultima giada.»

«In mument!», cloma l’auter. «Jau n’hai per cas betg num Albert!»

Emil è tut schoccà: «Tge? Albert n’has ti era betg pli num?!»

***

In chaval è sin la pastgira. Vi da la saiv penda ina tavla: ‹Per plaschair betg pavlar il chaval! – Il possessur.›

Sutvart tatga in scrit: ‹Per plaschair betg resguardar la tavla! – Il chaval.›

***

Il scolast dumonda: «Cura è naschì Carl il Grond?» Nagin na respunda. «Na sa nagin quai?» Silenzi. «Gioni, sas ti dir a mai cura che ti es naschì?»

«Il prim da mars 2001.»

«Strusch da crair. Ina tala data nunimpurtanta tegnas ti endament, ma da las datas impurtantas da l’istorgia n’has ti nagin’idea!»

***

Tgenins èn ils ultims pleds d’ina forella?

– «Jau crai che la chaussa haja in crutsch!»

***

Il pitschen Fadri guarda a moda pensiva sin si’onda ch’è en las davosas emnas da la gravidanza. La finala dumonda el: «Tge has ti là en tes venter?»

«Mes pop», respunda l’onda.

Fadri vul savair: «Has ti gugent tes pop?»

Sinaquai l’onda: «Natiralmain hai jau gugent mes pop.»

Fadri tut disturbà: «Pertge has ti alura mangià el?»

***

«O signur docter», lamenta l’um al telefon, «jau sai, igl è gia tard, ma na pudessas Vus betg vegnir immediat tar nus, mia dunna ha segir in’inflammaziun dal begl tschorv!»

«Mes char, ponderai ina giada, jau hai operà gia avant onns il begl tschorv da Vossa dunna. Avais Vus gia udì d’in uman ch’ha in segund begl tschorv?»

«Ed avais Vus gia udì ina giada d’in um ch’ha ina segunda dunna?»

***

Il mattatsch vegn a chasa suenter scola e raquinta a ses bab: «L’ura da chemia è oz stada crassira! Nus avain emprendì da far material explosiv.»

«Grondius», di il bab, «e tge faschais damaun en scola?»

«Tge scola?»

***

In chaval va en ina bar ed emposta in whisky cun glatsch. El baiva quel, paja e va puspè.

Alura di in giast al barman: «Quai è ussa propi stà remartgabel!»

Il barman respunda: «Quai è vair! Uschiglio baiva el ses whisky adina pur.»

***

Tge salata è la pli perderta?

– La salata da chau!

***

Signur Ruben stat la damaun a las otg davant ina saiv da construcziun. Vi da quella penda ina tabla: ‹Nus construin qua per Vus la nova dretgira districtuala.›

Suenter che signur Ruben ha squassà pliras giadas il chau, arriva in lavurer da construcziun ed al dumonda: «Bun di, tge problem avais Vus lura?»

Signur Ruben prenda in palpiri faudà or da sia tastga e di: «Ins m’ha cità qua sin las 10 en il local 127. Ma jau dubitesch che Vus hajas terminà fin alura!»

***

Antje emprenda dad ir a chaval. Oz dastga ella siglir per l’emprima giada sur in obstachel. Ma quai na gartegia betg endretg. Il chaval sa ferma davant l’obstachel ed Antje sgola cun il chau ordavant sin l’autra vart.

«Betg mal per l’emprima giada», lauda il frar dad Antje. «L’autra giada na dastgas ti mo betg emblidar da prender suravi er il chaval.»

***

Dus graunins da sablun s’inscuntran. In dad els di: «Hallo! E lura, co vai cun tai?»

L’auter respunda: «Ah, jau ma sent oz insaco sparpaglià...»

***

«As imaginai ina giada: En quell’ustaria hai jau durmì en il medem letg sco Napoleun, l’imperatur Franz I ed il vegl Fritz!»

«Ma guarda. E n’èsi betg stà in zichel stretg en quatter?»

***

Evi è sin visita tar la tatta. Qua raiva ses bel giattin nair sin il venter da la mattetta. L’emprim dat Evi turta al giat, lura stritga ella l’animal. Immediat cumenza quel a filar. Tementada cloma Evi: «Tatta, nua pon ins metter giu il motor?»

***

Franz va a l’ura da gìa. Là avra el la valisch. Ina pistola vegn a la glisch. Qua cloma Franz plain spavent: «Merda! Uss è mes bab en banca cun mia gìa!»

***

En scola scutina Tanja en l’ureglia a Bea: «Dunna Meier è propi ina tuppa chaura!»

Dunna Meier vesa quai e cloma: «Tanja, quai che ti has scutinà en l’ureglia a Bea sa ella franc e segir era sezza!»

***

In pitschen chaunet va a perder en il guaud selvadi. Plaunsieu ha el fom e chatta la finala in animal crappà. Il chaunet maglia e maglia.

Tuttenina vesa el in starmentus jaguar che s’avischina. Il chaunet sa ch’el n’ha nagina schanza cunter in tal jaguar. El ponderescha curt e di: «Mmmh, quest jaguar ha gustà bain!»

Il jaguar tschiffa tema e curra davent. Sin via inscuntra el ina schimgia. El raquinta dal chaunet.

La schimgia di: «Co pos ti mo esser uschè tgutg e crair quai al chaun? In chaunet na vegniss mai da mazzar in jaguar. Ve, ma mussa quest chaunet.»

Il chaunet ch’ha entant mangià vinavant vesa puspè il jaguar, ma quella giada en cumpagnia d’ina schimgia. El ponderescha curt e di: «Cura vegn finalmain questa schimgia che ma porta il proxim jaguar?»

***

Stupid e Plistupid raivan cun l’ultima forza sur il vaider d’ina fanestra – pertge?

Quai è bain cler: els vulan guardar, tge ch’è davos quel!

***

In sturn fila cun l’auto sco in nar tras il vitg. Tar

ina cruschada vegn el fermà da la polizia.

La policista al dumonda: «Tge As vegn endament da filar cun settanta tras il vitg!»

Il sturn respunda: «Quai è be la chapella che ma fa uschè vegl!»

***

Tge datti, sch’ins cruscha in erizun cun in verm da plievgia?

– Fildarom cun spinas!

***

Durant la lecziun discutan Fadri e Pauli trasora. Tuttenina di il scolast: «Tge discurris vus tut il temp?»

Fadri respunda: «Pauli pretenda ch’el sappia quintar bler pli spert che jau.»

«Aha. Lura quant fan 12 giadas 12?»

Spert cloma Pauli: «25.»

Il scolast di: «Quai è total fallà!»

Sinaquai manegia Pauli: «Gea, ma total spert!»

***

In skelet sesa en il restaurant. Il camarier al vesa e vegn tut pallid: «Per l’amur da Dieu! Avais Vus stuì spetgar uschè ditg?»

***

Trais umens stattan avant dretgira.

Il derschader dumonda l’emprim: «Tge avais Vus fatg?»

L’um respunda: «Jau hai bittà il crap en il flum!»

Il derschader: «Quai n’è nagin crim – jau As decler per nunculpant.»

Lura dumonda il derschader il segund um:

«Tge avais Vus fatg?»

Quel respunda: «Jau hai gidà a bittar il crap en il flum.»

Il derschader: «Quai n’è era nagin crim – jau As decler medemamain per nunculpant!»

Il davos s’adressescha il derschader al terz um: «E tgi essas Vus puspè?»

«Jau hai num Gion Crap...»

***

Catrina dumonda ses bab: «Bab, dastg jau purtar in vestgì da Jil Sander al bal da finiziun?»

Il bab: «Pervia da mai, sche vus avais la medema grondezza.»

***

Tge è mellen e sgola enturn en cuschina?

– In pomfrit teleguidà!

***

Il tema per il concept dad oz: ‹Ina visita tar mes aug›.

Suenter paucas minutas dat Flurin gia giu ses fegl, entant che sia classa studegia anc tge scriver.

Il scolast guarda surprais sin il fegl e legia: «Mes aug n’era deplorablamain betg a chasa.»

***

Pieder curra cun egls glischants tar sia mamma: «Mamma, jau hai mazzà set mustgas!»

«Grondius!», lauda la mamma.

«Gea», di Pieder, «quatter femellas e trais mastgels.»

«Co vuls ti savair quai?», dumonda la mamma.

«Sas», respunda Pieder, «quatter eran sin il spievel e trais vi da la buttiglia da vin.»

***

«Mamma, quant ditg es ti gia maridada cun bab?»

«Diesch onns, mes uffant!»

«E quant ditg stos ti anc?»

***

En in restaurant fitg nobel cloma in giast il camarier: «Signur camarier, sagiai per plaschair questa schuppa!»

«Perstgisai, n’è insatge betg en urden?», dumonda il camarier.

«Sagiai, per plaschair!», supplitgescha il giast anc ina giada.

Il camarier respunda: «Jau As port immediat ina nova.»

Qua vegn il giast energic: «Jau hai ditg da sagiar!», cumonda el.

«Qua è la carta da tratgas, tscherni per plaschair insatge. I dastga er esser pli char che la schuppa», offrescha il camarier.

«Sagiar!», sbragia il giast.

Il camarier che sua sang dat si, sesa giu e guarda enturn tschertgond. El dumonda: «Nua è il tschadun?»

«Precis!», respunda il giast.

***

In pèr giaglinas van a spass en citad. Ellas stattan davant ina vaidrina ed admiran blers differents zanins d’ovs.

Ina giaglina cloma plain plaschair: «Guardai tge bella tscherna da charrotschas da pops ch’igl ha qua!»

***

In um va enturn il chantun. Tge manca?

– La sgnocca!

***

Signur Ranver sesa cun in ami en sia chombra e legia in cudesch. Mintga tschintg minutas stizza el la glisch.

Ses ami dumonda: «Pertge fas ti quai?»

Signur Ranver respunda: «Uschia poss jau spargnar electricitad. Sfegliar va era da stgir.»

***

Il chatschader da pellitschas John è davant sia tegia e fa ora laina.

In indian chavaltgescha sperasvi e di: «Oh, i dat in criv enviern!»

John ha udì quai e fa ora anc dapli laina.

L’auter di turna l’indian puspè: «Oh, quest onn datti in fitg criv enviern!»

Sinaquai fa il chatschader ora anc dapli laina.

Er il terz di chavaltgescha l’indian sperasvi. «Oh, quest onn datti in enviern sibiric!»

John sa smirveglia: «Ussa di ina giada, pertge sas ti atgnamain ch’i vegn uschè fraid quest enviern?»

L’indian respunda «Perquai che l’um alv fa ora tanta laina!»

***

Durant baiver café stat la pitschna Lisa tuttenina si, va enturn la maisa tar sia madritscha, litga vi da ses vestgì e di: «Mamma ha raschun: quest vestgì è propi da nausch gust.»

***

L’emploià Decurtins va tar ses superiur e dumonda: «Schef, poss jau chalar da lavurar oz duas uras pli baud? Mia dunna vul ir cun mai a cumprar chalzers.»

«Decurtins, quai na vegn betg en dumonda!», sbragia il schef.

Sinaquai signur Decurtins: «Grazia, schef – jau hai savì che Vus na ma laschias betg en la merda!»

***

Ina mattatscha tira suenter ina corda.

Qua vegn in’amia sperasvi e dumonda surstada: «Pertge tiras ti suenter questa corda?»

Sinaquai respunda l’autra: «Jau hai gia empruvà da la stuschar, ma quai n’ha betg funcziunà!»

***

In mazler fa liongias. Ses ami al observa e di suenter in mument: «Sch’i vegn ora, tge che vegn en qua, vegns ti en insanua, nua che ti na vegns mai pli ora.»

***

Dus utschels guardan co che l’ortulan semna salata. Lura di in dad els: «Mintg’onn il medem gieu: el zuppa ils sems e nus als stuain chattar.»

***

In um sesa en il tren. Curt suenter la partenza dumonda el ses vischin: «Pudessas Vus per plaschair gidar mai a metter mia chomma dretga sin il sez?»

Cun cumpassiun accumplescha il cunviagiatur il giavisch.

Pauc pli tard exprima l’um: «Fissas Vus forsa uschè amiaivel da ma dar giu il plimatsch or da la rait da bagascha?»

Era quai vegn fatg. Ed anc ina seria dad ulteriurs plaschairs segua.

Fin ch’il cunviagiatur vul finalmain savair: «Schai mes um, tge dolurs avais Vus atgnamain?»

Qua respunda l’emprim: «Aaah, naginas. Jau hai mo vacanzas!»

***

Co han quatter elefants plaz en in ‹VW Käfer› cotschen?

– Dus davant e dus davos!

Co percorsch’ins che quatter elefants èn en baselgia?

– In ‹VW Käfer› cotschen è davant isch!

***

Duas amias sa scuntran. Ina di: «Oz sun jau stada cun mes ami al martgà da plugls.»

Dumonda l’autra: « E lura, es finalmain vegnida libra dad el?»

***

Il postin rembla en sia bartgina tar la tur da signal, ha ina carta postala per il guardian ed è vilà. A chaschun da la surdada na fa el betg in misteri ordlonder.

«Jan», di il guardian, «sche ti reclomas, abunesch jau ina gasetta da mintgadi!»

***

Dunna Tgutgla sa participescha ad in quiz. Il moderatur fa l’emprima dumonda: «Tge utschè na construescha betg in gnieu?: A – il cucu, B – la merlotscha, C – il pasler?»

Dunna Tgutgla respunda sco il chametg: «Il cucu!»

Tuts splatschan.

Lura di ella: «Quai è gea fitg simpel! Mintgin sa ch’il cucu viva en l’ura da cucu!»

***

In um ha pers ses daners amez la notg. En il stgir als tschertga el stond davantgiu.

Suenter ina pezza arriva in auter um e dumonda surprais: «Avais Vus pers insatge?»

«Gea. Pudessas Vus p.pl. gidar a tschertgar mes daners?»

«Nua avais Vus lura pers els?»

«Là davosvart sper quella gronda planta.»

«E pertge tschertgais Vus lura qua?»

«Ma, qua è la glisch meglra!»

***

La pitschna Gianna va la saira tard en sia chombra cun ses velo a trais rodas.

Qua vegn il bab e di: «Ti stuessas bain esser gia daditg en letg!»

Sinaquai respunda Gianna: «Jau vuless bain, ma jau na chat nagina plazza da parcar!»

***

En il zoo. Il pitschen Roc chatta ina tavla sin la saiv dal curtin da las zebras: ‹Attenziun! Gist colurà!›

Cun smirvegl marmugna el: «Ed jau hai pensà che las strivlas sajan vairas...»

***

Cura che Dieu ha stgaffì las dunnas, ha el empermess ad ellas ch’ellas chattian en mintga chantun umens grondius. Lura ha el fatg il mund radund...

***

L’onda Paula ha natalizi e Max è envidà a la festa. El mangia tut quai ch’el po tiers.

«Spetga almain fin che l’onda ta dumonda, sche ti veglias insatge», scutina la mamma.

Max scutina enavos: «E sch’ella na dumonda betg?»

***

En il restaurant. Il giast: «Camarier, quest pulaster è gea mo pel ed ossa!»

Il camarier: «Stgisai, sche Vus giavischais, vegnan las plimas natiralmain era servidas!»

***

Il medi dad egls di: «Jau prescriv a Vus trais egliers: egliers per leger, egliers per vesair dalunsch ed egliers per tschertgar ils dus auters.»

***

Il figl giuven da l’advocat Müller turna in’ura memia tard a chasa suenter scola.

«Pertge has ti gì da star enavos quella giada?», dumonda la mamma.

«En dumondas d’ortografia Müller contra Duden!»

***

Dus portgs sesan sin in tscharescher. Tuttenina vesan els ina vatga che sgola sperasvi.

In portg di a l’auter: «Tge chaussas ch’i na dat betg tut!»

***

Ina mattetta impertinenta entaupa in policist. Ella al dumonda: «Dastg’ins numnar in policist in chamel?»

«Na!», sa vilenta quel. «Quai offendess ils funcziunaris.»

La mattetta cuntinuescha: «Dastgass ins numnar in chamel in policist?»

«Natiralmain», surri il policist.

La mattetta respunda: «Grazia, signur policist, a revair signur policist.»

***

«Poss jau barattar tar Vus in object che na ma plascha betg?»

«Natiralmain», respunda la vendidra. «Da tge sa tracti?»

«Da quest cudesch.»

«E tge n’è betg en urden?»

«La fin na ma plascha betg.»

***

Dunna Bezzola scalina tut vilada tar la vischina e cloma: «Voss giat ha maglià mes utschè canarin!»

«Ah, grazia», replitgescha la vischina. «Bun che Vus avais infurmà mai. Uschia na survegn Tigherin oz nagut pli da magliar.»

***

Cun ina platta da lain sturnescha il miradur ina glimaja.

«Pertge has ti fatg quai?», dumonda il collega.

«Ma taidla ina giada, gia l’entir di ma persequitescha questa bestia!»

***

Il schef dumonda sia secretaria: «Alura, dunna Cavegn, co èn sa cumprovadas nossas traplas da mieurs?»

«Fitg bain», respunda dunna Cavegn. «Oz hai jau vis duas mieurs ch’èn crappadas dal rir!»

***

Pertge è l’elefant zuppentà uschè bain en il primbler?

– Perquai ch’el ha egls blaus!

***

Pertge scrivan picturs moderns lur num adina sin il maletg giusut a dretga?

– Per ch’ils cumpraders sappian, co pender si ils maletgs!

***

Renata sto ir tar il psicolog, perquai ch’ella ha uschè gugent ballape.

Il psicolog è surstà: «Perquai stos ti vegnir tar mai? Jau hai era gugent ballape!»

Renata traglischa: «Davaira? Jau al hai il pli gugent brassà ch’el è cresp e cun fava alva.»

***

Igl era ina giada trais andinas.

Quella davant ha ditg: «Davant mai na noda nagina andina e davos mai nodan duas andinas.»

Lura ha respundì l’andina entamez: «Davant mai noda in’andina e davos mai noda in’andina.»

Sinaquai ha l’andina davos manegià: «Davant mai nodan duas andinas e davos mai noda in’andina.»

Co è quai pussaivel?

– L’andina davos ha ditg manzegnas!

***

Pertge va la blondina niva en iert?

– Per che las tomatas vegnian cotschnas!

***

Dus chauns sper ina mazlaria. «Vegns ti en la mazlaria cun mai?», dumonda in.

«Qua è scrit: ‹Scumandà per chauns!›»

«Pertge san quels che nus savain leger?»

***

Fadri mangia in mail.

La mamma di: «Fa attenziun dals verms!»

Fadri respunda grittentà: «Mamma! Quels pon bain far attenziun da sasezs.»

***

Co producescha in abitant da Tutgarias palpiri?

– El copiescha in fegl vid.

***

Anna raquinta a sias amias: «Mes chaval ha fatg pulieder!»

Las autras vulan savair: «Alura? Vulais trair si el?»

«Na!», respunda Anna. «El è gia daditg stà si da sez.»

***

Amelie sesa en la chombra da si’amia Lara e spetga.

Finalmain vegn Lara: «Spetgas gia daditg?»

«Na, na! Ma tia tapeta cun las 4798 flurs è propi fitg bella.»

***

Signur Müller va a cumprar vin cotschen e lindornas bellas per ina tschaina romantica cun sia dunna.

Cura ch’el turna da la butia da delicatessas, inscuntra el in vegl ami.

«Ve, giain a baiver ina biera», propona lez.

Trais uras pli tard sesan ils dus anc adina en l’ustaria.

Signur Müller cloma: «Segner char, mia dunna vegn ad avair la detga gritta!», ed el cura vers chasa cun las cumpras.

Cura ch’el stat davant sia chasa, ha el in’idea. El prenda las lindornas bellas, las metta giun plaun en ina retscha e scalina.

En quel mument che sia dunna avra plain ravgia la porta, splatscha signur Müller ils mauns e cloma: «Dai, mes pitschens, anc in meter e nus essan a chasa!»

***

Ina gumma di a l’autra: «Quels sbagls ma consumeschan anc dal tuttafatg!»

L’autra respunda: «Ed jau m’agit talmain che jau pais adina pli pauc.»

***

Dus chatschaders s’inscuntran en il guaud. In dad els ha prendì cun sai ses chaun da chatscha bain dressà.

Tuttenina sa precipitescha in enorm utschè da preda giu da tschiel, tschiffa il chaun e sgola davent cun lez.

Ussa prenda il chatschader ses schluppet, mira, tira e tutga.

L’utschè lascha ir il chaun e dat giu per terra.

Ma tge capita? Il chaun sgola vinavant!

Tut perplex dumonda l’auter chatschader: «Tge èsi pomai cun tes chaun?»

L’emprim chatschader auza las spatlas e respunda: «Po esser ch’el n’ha betg udì il culp.»

Indicaziuns bibliograficas

Diversas funtaunas. Sgnoccas. Tut ils dretgs d’autur(a) / chasa editura resalvads. Ediziun epub: www.chattà.ch (2015).